En række formodede narkokøbere i og omkring Skive i Midtjylland har de seneste to dage haft besøg af politiet.

Midt- og Vestjyllands Politi har indtil videre sigtet 85 personer for køb af kokain, og de forventer, at tallet når op på omkring 275.

- Det er en meget, meget stor aktion som opfølgning på en lang efterforskning. Det er ikke noget, vi gør hver dag, fortæller Christian Toftemark, der er leder af den lokale efterforskningsafdeling.

Nogle af dem kender vi selvfølgelig i forvejen fra narkomiljøet, men en rigtig stor del er almindelige mennesker, som køber kokain til en festlig begivenhed. Christian Toftemark, politikommissær

Indsatsen kommer i forlængelse af en efterforskning, der i sidste uge betød, at syv personer relateret til narkohandlen i Skive blev fængslet.

Politiet har gennem længere tid efterforsket syv personer, som er kendt som 'Porsche-banden', da flere af medlemmerne kører rundt i leasede Porscher.

Men selvom de har fået fat på bagmændene, er det vigtigt for politiet at finde frem til køberne, som har været med til at finansiere gruppens kriminalitet, fortæller Christian Toftemark.

- Hvis vi ikke angriber roden til problemet - altså selve køberne - så opstår der bare et nyt marked, hvor nye sælgere vil tage over. Derfor er det vigtigt for os at komme efter køberne, siger han.

'Helt almindelige mennesker'

Flere af køberne vil nu modtage en bøde i deres e-boks.

Hvis de betaler den, vil politiet ikke gøre mere, men ellers vil de blive indkaldt til et retsmøde, lyder det fra politiet.

Købene er på mellem 0,5 og 60 gram kokain, og køberne repræsenterer et bredt udsnit af befolkningen i den midtjyske by og omegn, fortæller Christian Toftemark.

- De er fra hele samfundslaget. Nogle af dem kender vi selvfølgelig i forvejen fra narkomiljøet, men en rigtig stor del er almindelige mennesker, som køber kokain til en festlig begivenhed.

Christian Toftemark håber, at indsatsen vil have en forebyggende effekt over for potentielle købere.

- Jeg håber, nogle af de 275 personer tænker over, at det bliver til en plet på deres straffeattest. Jeg håber, det breder sig som ringe i vandet, så det afholder nogle fra at gå i gang med det.

Har man købt op til fem gram kokain, kan man forvente en bødestraf. Er det over, vil det give en frihedsstraf af én eller anden karakter.

Christian Toftemark oplyser, at et godt stykke over halvdelen er bødesager.